រដ្ឋមន្ត្រី​ការបរទេស​អាមេរិក​នឹង​ធ្វើ​ទស្សនកិច្ច​ទៅកាន់​ប្រទេស​អូស្ត្រាលី និង​ហ្វីជី​នៅ​សប្ដាហ៍​នេះ
ដំណើរ​ទស្សនកិច្ច​របស់​លោក Blinken ទៅកាន់​ប្រទេស​អូស្ត្រាលី​ចាប់ពី​ថ្ងៃ​ទី ៩ ដល់​ថ្ងៃ​ទី ១២ ខែ​កុម្ភៈ​ខាងមុខ​នេះ គឺជា​ដំណើរ​ទស្សនកិច្ច​លើក​ដំបូង​បង្អស់​របស់​លោក​ទៅកាន់​ប្រទេស​នេះ ចាប់​តាំងពី​មាន​ការ​ចុះ​ហត្ថលេខា​កាលពី​ខែ​កញ្ញា​ឆ្នាំ​មុន​លើ​ទម្រង់​ប្រសើរ​ជាង​មុន​មួយ​នៃ​កិច្ច​ព្រមព្រៀង AUKUS។
រដ្ឋមន្ត្រីការបរទេសសហរដ្ឋអាមេរិកលោក Antony Blinken នឹងធ្វើទស្សនកិច្ចទៅកាន់ប្រទេសអូស្ត្រាលីនៅសប្ដាហ៍នេះសម្រាប់កិច្ចប្រជុំថ្នាក់រដ្ឋមន្ត្រីរបស់ក្រុមប្រទេស Quad (Quadrilateral Security Dialogue) ដើម្បីបង្កើនកិច្ចសហប្រតិបត្តិការលើបញ្ហានានា ដែលក្នុងនោះរួមមានទាំងបញ្ហាសន្តិសុខដែនសមុទ្រនិងបញ្ហាសន្តិសុខប្រព័ន្ធអ៊ីនធឺណិតផងដែរ។ នេះបើយោងតាមការប្រកាសរបស់ក្រសួងការបរទេសសហរដ្ឋអាមេរិកកាលពីថ្ងៃសុក្រ។ ក្រុមប្រទេស Quad សំដៅលើក្រុមសន្ទនាផ្នែកសន្តិសុខមួយ ដែលមានប្រទេសអូស្ត្រាលី ឥណ្ឌា ជប៉ុន និងសហរដ្ឋអាមេរិកជាសមាជិក។ ដំណើរទស្សនកិច្ចរបស់លោក Blinken ទៅកាន់ប្រទេសអូស្ត្រាលីចាប់ពីថ្ងៃទី ៩ ដល់ថ្ងៃទី ១២ ខែកុម្ភៈខាងមុខនេះ គឺជាដំណើរទស្សនកិច្ចលើកដំបូងបង្អស់របស់លោកទៅកាន់ប្រទេសនេះ ចាប់តាំងពីមានការចុះហត្ថលេខាកាលពីខែកញ្ញាឆ្នាំមុនលើទម្រង់ប្រសើរជាងមុនមួយនៃកិច្ចព្រមព្រៀង AUKUS ដែលជាកិច្ចព្រមព្រៀងសន្តិសុខត្រីភាគីរវាងប្រទេសអូស្ត្រាលី ចក្រភពអង់គ្លេស និងសហរដ្ឋអាមេរិកមក។ កិច្ចព្រមព្រៀងនេះរួមមានទាំងការព្រមព្រៀងមួយផងដែរនៅក្នុងការសាងសង់នាវាមុជទឹកដើរដោយថាមពលនុយក្លេអ៊ែរសម្រាប់ប្រទេសអូស្ត្រាលី ដែលជាប្រទេសមិនមែនជាសមាជិកក្រុមប្រទេស G-7។ ការសាងសង់នាវាមុជទឹកនេះគឺជាផ្នែកមួយនៃការទប់ទល់ប្រសើរជាងមុនប្រឆាំងនឹងការពង្រីកឥទ្ធិពលយោធារបស់ប្រទេសចិននៅទូទាំងតំបន់ឥណ្ឌូប៉ាស៊ីហ្វិក។ ក្រសួងការបរទេសសហរដ្ឋអាមេរិកបានបញ្ជាក់នៅក្នុងសេចក្ដីថ្លែងការណ៍មួយកាលពីថ្ងៃសុក្រថា៖ «លោករដ្ឋមន្ត្រី Blinken នឹងជួបជាមួយនាយករដ្ឋមន្ត្រីអូស្ត្រាលីលោក Scott Morrison រដ្ឋមន្ត្រីការបរទេសអូស្ត្រាលីអ្នកស្រី Marise Payne រដ្ឋមន្ត្រីការបរទេសជប៉ុនលោក Hayashi Yoshimasa រដ្ឋមន្ត្រីការបរទេសឥណ្ឌាលោក Subrahmanyam Jaishankar និងមន្ត្រីជាន់ខ្ពស់ផ្សេងៗទៀត ដើម្បីពិភាក្សាអំពីបញ្ហាអាទិភាពទ្វេភាគីនិងបញ្ហាអាទិភាពនានានៅលើសាកលលោក»។ កន្លងមក ប្រទេសចិនបានបង្ហាញភាពប្រយ័ត្នប្រយែងទាក់ទិននឹងក្រុមប្រទេស Quad និងកិច្ចព្រមព្រៀង AUKUS។ នៅពេលប្រធានាធិបតីសហរដ្ឋអាមេរិកលោក Joe Biden រៀបចំកិច្ចប្រជុំរបស់ក្រុមប្រទេស Quad កាលពីខែកញ្ញា ឆ្នាំមុន អ្នកនាំពាក្យក្រសួងការបរទេសចិនលោក Zhao Lijian បាននិយាយថា គម្រោងកិច្ចសហប្រតិបត្តិការណាមួយក្នុងតំបន់ «មិនគួរតម្រង់ទិសដៅលើភាគីទីបីណាមួយទេ»។ ដំណើរទស្សនកិច្ចរយៈពេលពេញមួយសប្ដាហ៍របស់លោក Blinken នេះ ក៏មានរួមបញ្ចូលផងដែរនូវដំណើរទស្សនកិច្ចទៅកាន់ប្រទេសហ្វីជី និងទីក្រុង Honolulu រដ្ឋ Hawaii សហរដ្ឋអាមេរិក។ នៅក្នុងប្រទេសហ្វីជី លោក Blinken នឹងជួបជាមួយនឹងថ្នាក់ដឹកនាំនៃបណ្ដាប្រទេសដីកោះនានានៅ មហាសមុទ្រប៉ាស៊ីហ្វិក ដើម្បីពិភាក្សាអំពីវិបត្តិអាកាសធាតុ និងវិធីបង្កើន «ការប្ដេជ្ញាចិត្តរួមចំពោះលទ្ធិប្រជាធិបតេយ្យ ស្ថិរភាព និងវិបុលភាពនៅក្នុងតំបន់ប៉ាស៊ីហ្វិក»។ ដំណើរទស្សនកិច្ចទៅកាន់ប្រទេសហ្វីជីលើកនេះគឺជាដំណើរទស្សនកិច្ចលើកដំបូងបង្អស់របស់រដ្ឋមន្ត្រីការបរទេសអាមេរិកទៅកាន់ប្រទេសនេះចាប់តាំងពីឆ្នាំ ១៩៨៥ មក។ នៅក្នុងជំនួបជាមួយនឹងរដ្ឋមន្ត្រីការបរទេសជប៉ុនលោក Hayashi និងរដ្ឋមន្ត្រីការបរទេសកូរ៉េខាងត្បូងលោក Chung Eui-yong សម្រាប់កិច្ចប្រជុំថ្នាក់រដ្ឋមន្ត្រីត្រីភាគីរវាងសហរដ្ឋអាមេរិក ជប៉ុន និងកូរ៉េខាងត្បូង នៅក្នុងទីក្រុង Honolulu នៅថ្ងៃទី ១២ ខែកុម្ភៈខាងមុខនេះ របៀបវារៈនៃកិច្ចប្រជុំនឹងផ្ដោតខ្លាំងលើការដោះស្រាយបញ្ហាគំរាមកំហែងនៃកម្មវិធីនុយក្លេអ៊ែរនិងមីស៊ីលរបស់ប្រទេសកូរ៉េខាងជើង។ កាលពីខែមករាកន្លងទៅនេះ ប្រទេសកូរ៉េខាងជើងបានបាញ់សាកល្បងមីស៊ីលជាច្រើនលើក៕